" Kryt " deur RONNIE BELCHER
Oorspronklik gepos deur: @rogers.com Kryt Ronnie Belcher By Blouberg stamp 'n tierende suidoos sy vuis teen wit skuimtoppe van die see en moker hou vir hou die strand vuisvoos onder die meeue se bloedlustige geskree. Die rompe van matroos en houerskip kom aangerol met ankertou en vrag en word verpletter teen die riwwe klip was soos 'n Leviatan lê en wag. Dan skielik sak die stormwind sy vuis en raak die asemhaling van die see weer kalm met 'n reuk van vars harpuis waar geel stootskrapers skroot en vuil opvee. En in die bergkom lê die wind doodstil asof hy sê dis soos die Here wil.